Document ID: 32019R1782

Reference:
25.10.2019
EL
Επίσημη Εφημερίδα της Ευρωπαϊκής Ένωσης
L 272/95
ΚΑΝΟΝΙΣΜΟΣ (ΕΕ) 2019/1782 ΤΗΣ EΠΙΤΡΟΠΗΣ
της 1ης Οκτωβρίου 2019
για τον καθορισμό απαιτήσεων οικολογικού σχεδιασμού των εξωτερικών τροφοδοτικών σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου και για την κατάργηση του κανονισμού (ΕΚ) αριθ. 278/2009 της Επιτροπής
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη το άρθρο 114 της Συνθήκης για τη λειτουργία της Ευρωπαϊκής Ένωσης,
Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1,
Εκτιμώντας τα ακόλουθα:
(1)
Σύμφωνα με την οδηγία 2009/125/ΕΚ, η Επιτροπή θα πρέπει να καθορίσει απαιτήσεις οικολογικού σχεδιασμού για τα συνδεόμενα με την ενέργεια προϊόντα, τα οποία αντιπροσωπεύουν σημαντικό όγκο πωλήσεων και εμπορικών συναλλαγών εντός της Ένωσης, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης όσον αφορά τις περιβαλλοντικές τους επιπτώσεις μέσω του σχεδιασμού, χωρίς αυτό να συνεπάγεται υπερβολικό κόστος.
(2)
Στην ανακοίνωση COM(2016)773 της Επιτροπής (2) (πρόγραμμα εργασίας για τον οικολογικό σχεδιασμό) που κατάρτισε η Επιτροπή κατ’ εφαρμογή του άρθρου 16 παράγραφος 1 της οδηγίας 2009/125/ΕΚ καθορίζονται οι προτεραιότητες εργασίας βάσει του πλαισίου για τον οικολογικό σχεδιασμό και την ενεργειακή επισήμανση για την περίοδο 2016-2019. Στο πρόγραμμα εργασίας για τον οικολογικό σχεδιασμό προσδιορίζονται οι ομάδες συνδεόμενων με την ενέργεια προϊόντων που πρέπει να εξεταστούν κατά προτεραιότητα για την εκπόνηση προπαρασκευαστικών μελετών και την ενδεχόμενη λήψη εκτελεστικών μέτρων, καθώς και για την επανεξέταση του κανονισμού (ΕΚ) αριθ. 278/2009 της Επιτροπής (3).
(3)
Τα μέτρα του προγράμματος εργασίας για τον οικολογικό σχεδιασμό εκτιμάται ότι προσφέρουν δυνατότητα συνολικής ετήσιας εξοικονόμησης τελικής ενέργειας άνω των 260 TWh έως το 2030, η οποία ισοδυναμεί με μείωση των εκπομπών αερίων του θερμοκηπίου κατά περίπου 100 εκατ. τόνους. Τα εξωτερικά τροφοδοτικά είναι μία από τις ομάδες προϊόντων που περιλαμβάνονται στο πρόγραμμα εργασίας.
(4)
Η Επιτροπή καθόρισε απαιτήσεις οικολογικού σχεδιασμού των εξωτερικών τροφοδοτικών στον κανονισμό (ΕΚ) αριθ. 278/2009. Σύμφωνα με τον εν λόγω κανονισμό, η Επιτροπή θα πρέπει να προβεί σε επανεξέτασή του ενόψει της συντελεσθείσας τεχνολογικής προόδου.
(5)
Η Επιτροπή επανεξέτασε τον κανονισμό (ΕΚ) αριθ. 278/2009 και ανέλυσε τις τεχνικές, περιβαλλοντικές και οικονομικές πτυχές των εξωτερικών τροφοδοτικών, καθώς και την πραγματική συμπεριφορά των χρηστών. Η επανεξέταση πραγματοποιήθηκε σε στενή συνεργασία με εμπλεκόμενους φορείς και ενδιαφερόμενα μέρη από την Ένωση και τρίτες χώρες. Τα αποτελέσματα της επανεξέτασης δημοσιοποιήθηκαν και παρουσιάστηκαν στο φόρουμ διαβούλευσης που έχει συσταθεί βάσει του άρθρου 18 της οδηγίας 2009/125/ΕΚ.
(6)
Η μελέτη επανεξέτασης καταδεικνύει ότι τα εξωτερικά τροφοδοτικά διατίθενται στην αγορά της Ένωσης σε μεγάλες ποσότητες και περιγράφει τα οφέλη της επικαιροποίησης των απαιτήσεων οικολογικού σχεδιασμού και της προσαρμογής τους στην τεχνολογική πρόοδο.
(7)
Τα εξωτερικά τροφοδοτικά πολλαπλής τάσης, τα οποία δεν υπάγονται στον κανονισμό (ΕΚ) αριθ. 278/2009, διατίθενται στην αγορά της Ένωσης σε όλο και μεγαλύτερες ποσότητες. Ως εκ τούτου, θα πρέπει να περιληφθούν στο πεδίο εφαρμογής του κανονισμού, προκειμένου να εξασφαλιστούν περαιτέρω εξοικονόμηση ενέργειας και ίσοι όροι ανταγωνισμού.
(8)
Τα εξωτερικά τροφοδοτικά των οποίων η τάση εξόδου προσαρμόζεται στο πρωτεύον φορτίο, είναι σκόπιμο να συνεχίσουν να υπάγονται στο πεδίο εφαρμογής του κανονισμού.
(9)
Οι απαιτήσεις οικολογικού σχεδιασμού θα πρέπει να εναρμονίζουν την κατανάλωση ενέργειας των εξωτερικών τροφοδοτικών, συμβάλλοντας με τον τρόπο αυτό στη λειτουργία της εσωτερικής αγοράς. Θα πρέπει επίσης να βελτιώνουν τις περιβαλλοντικές επιδόσεις των εξωτερικών τροφοδοτικών. Η δυνατότητα ετήσιας εξοικονόμησης τελικής ενέργειας 4,3 TWh έως το 2030 που αντιστοιχεί σε 1,45 εκατ. τόνους ισοδυνάμου CO2, υπολογίσθηκε σε σύγκριση με την κατάσταση μη λήψης περαιτέρω μέτρων.
(10)
Η μέτρηση των σχετικών παραμέτρων για τα προϊόντα αυτά θα πρέπει να πραγματοποιείται με αξιόπιστες, ακριβείς και αναπαραγώγιμες μεθόδους. Στις εν λόγω μεθόδους θα πρέπει να λαμβάνονται υπόψη οι γενικώς αποδεκτές πλέον σύγχρονες μέθοδοι μέτρησης, συμπεριλαμβανομένων, εφόσον υπάρχουν, των εναρμονισμένων προτύπων που έχουν εκδώσει οι ευρωπαϊκοί οργανισμοί τυποποίησης οι οποίοι παρατίθενται στο παράρτημα I του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (4).
(11)
Σύμφωνα με το άρθρο 8 της οδηγίας 2009/125/ΕΚ, ο παρών κανονισμός πρέπει να προσδιορίζει τις εφαρμοστέες διαδικασίες αξιολόγησης της συμμόρφωσης.
(12)
Προς διευκόλυνση των ελέγχων συμμόρφωσης, οι κατασκευαστές, οι εισαγωγείς ή οι εξουσιοδοτημένοι αντιπρόσωποί τους πρέπει να παρέχουν πληροφορίες στην τεχνική τεκμηρίωση που προβλέπεται στα παραρτήματα IV και V της οδηγίας 2009/125/ΕΚ, εφόσον οι πληροφορίες αυτές σχετίζονται με τις απαιτήσεις του παρόντος κανονισμού.
(13)
Επιπλέον των νομικά δεσμευτικών απαιτήσεων που καθορίζονται στον παρόντα κανονισμό, θα πρέπει να προσδιοριστούν κριτήρια συγκριτικής αξιολόγησης των βέλτιστων διαθέσιμων τεχνολογιών με σκοπό την ευρεία διάθεση πληροφοριών σχετικά με τις περιβαλλοντικές επιδόσεις καθ’ όλη τη διάρκεια του κύκλου ζωής των προϊόντων που υπάγονται στον παρόντα κανονισμό, και την εύκολη πρόσβαση σε αυτές, σύμφωνα με την οδηγία 2009/125/ΕΚ παράρτημα I μέρος 3 σημείο 2.
(14)
Κατά την επανεξέταση του παρόντος κανονισμού θα πρέπει να αξιολογηθεί η καταλληλότητα και η αποτελεσματικότητα των διατάξεών του για την επίτευξη των στόχων του. Το χρονοδιάγραμμα της επανεξέτασης θα πρέπει να καθιστά δυνατή την εφαρμογή όλων των διατάξεων και την εμφάνιση των αποτελεσμάτων τους στην αγορά.
(15)
Συνεπώς, ο κανονισμός (ΕΚ) αριθ. 278/2009 θα πρέπει να καταργηθεί.
(16)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1.   Ο παρών κανονισμός καθορίζει απαιτήσεις οικολογικού σχεδιασμού για τη διάθεση στην αγορά ή τη θέση σε λειτουργία των εξωτερικών τροφοδοτικών.
2.   Ο παρών κανονισμός δεν εφαρμόζεται σε:
α)
μετατροπείς τάσης·
β)
τροφοδοτικά αδιάλειπτης παροχής·
γ)
φορτιστές συσσωρευτών χωρίς λειτουργία τροφοδοσίας·
δ)
μετατροπείς για λαμπτήρες·
ε)
εξωτερικά τροφοδοτικά ιατρικών συσκευών·
στ)
ενεργητικούς εγχυτήρες ισχύος PoE (Power over Ethernet)·
ζ)
σταθμούς σύνδεσης για αυτόνομες συσκευές·
η)
εξωτερικά τροφοδοτικά που διατίθενται στην αγορά προ της 1ης Απριλίου 2025, αποκλειστικά ως εξαρτήματα συντήρησης ή ως ανταλλακτικά αντικατάστασης πανομοιότυπων εξωτερικών τροφοδοτικών που διατίθενται στην αγορά προ της 1ης Απριλίου 2020, υπό την προϋπόθεση ότι στα ανταλλακτικά ή στη συσκευασία τους αναγράφεται ευδιάκριτα «Εξωτερικό τροφοδοτικό προοριζόμενο για αποκλειστική χρήση ως ανταλλακτικό για» και το προϊόν/τα προϊόντα πρωτεύοντος φορτίου με το οποίο/τα οποία προορίζεται να χρησιμοποιηθεί.
Άρθρο 2
Ορισμοί
Για τους σκοπούς του παρόντος κανονισμού, ισχύουν οι ακόλουθοι ορισμοί:
1)
«εξωτερικό τροφοδοτικό»: διάταξη που πληροί όλα τα ακόλουθα κριτήρια:
α)
έχει σχεδιαστεί για να μετατρέπει το εισερχόμενο εναλλασσόμενο ρεύμα (ΕΡ) από το δίκτυο παροχής σε δύο ή περισσότερα, συνεχή (ΣΡ) ή εναλλασσόμενα (ΕΡ) ρεύματα χαμηλότερης τάσης στην έξοδο·
β)
χρησιμοποιείται με μία ή περισσότερες χωριστές συσκευές που αποτελούν το πρωτεύον φορτίο·
γ)
περικλείεται σε περίβλημα χωριστό από τη συσκευή ή τις συσκευές που αποτελούν το πρωτεύον φορτίο·
δ)
συνδέεται με την ή τις συσκευές που αποτελούν το πρωτεύον φορτίο με αφαιρούμενες ή μόνιμα καλωδιωμένες ηλεκτρικές συνδέσεις ρευματολήπτη/ρευματοδότη, καλωδίων, ηλεκτρικών αγωγών ή άλλων καλωδιώσεων·
ε)
έχει ονομαστική ισχύ εξόδου έως 250 watt, και
στ)
χρησιμοποιείται με τον αναφερόμενο στο παράρτημα I ηλεκτρικό και ηλεκτρονικό οικιακό και γραφειακό εξοπλισμό·
2)
«εξωτερικό τροφοδοτικό χαμηλής τάσης»: εξωτερικό τροφοδοτικό ονομαστικής τάσης εξόδου μικρότερης από 6 Volt και ονομαστικής έντασης ρεύματος εξόδου τουλάχιστον 550 milliampere·
3)
«εξωτερικό τροφοδοτικό πολλαπλής τάσης»: εξωτερικό τροφοδοτικό που μπορεί να μετατρέπει εισερχόμενο ΕΡ από το δίκτυο παροχής σε περισσότερες της μιας, χαμηλότερες τάσεις εξόδου ΣΡ ή ΕΡ ταυτόχρονα·
4)
«μετατροπέας τάσης»: διάταξη που μετατρέπει την εισερχόμενη τάση 230V από το δίκτυο παροχής σε εξερχόμενη τάση 110V, με ιδιότητες όμοιες με εκείνες της εισόδου από το δίκτυο παροχής·
5)
«τροφοδοτικό αδιάλειπτης παροχής»: διάταξη που παρέχει αυτομάτως εφεδρική ισχύ όταν η τάση του δικτύου παροχής πέφτει κάτω από αποδεκτή τιμή·
6)
«φορτιστής συσσωρευτή»: διάταξη που συνδέεται απευθείας με τη διεπαφή εισόδου αφαιρέσιμου συσσωρευτή·
7)
«μετατροπέας για λαμπτήρες»: εξωτερικό τροφοδοτικό που χρησιμοποιείται με φωτεινές πηγές εξαιρετικά χαμηλής τάσης·
8)
«ενεργητικός εγχυτήρας ισχύος PoE»: διάταξη που μετατρέπει εισερχόμενη τάση από το δίκτυο παροχής σε ΣΡ χαμηλότερης τάσης στην έξοδο, διαθέτει μία ή περισσότερες θύρες εισόδου Ethernet και/ή μία ή περισσότερες θύρες εξόδου Ethernet, τροφοδοτεί μία ή περισσότερες συσκευές που συνδέονται με τη/τις θύρα/-ες εξόδου Ethernet και παρέχει την ονομαστική τάση στην/στις θύρα/-ες εξόδου μόνον όταν εντοπίζονται συμβατές συσκευές βάσει τυποποιημένης διεργασίας·
9)
«σταθμός σύνδεσης για αυτόνομες συσκευές»: διάταξη στην οποία τοποθετείται για φόρτιση συσκευή με συσσωρευτή που εκτελεί λειτουργίες που απαιτούν τη μετακίνηση της συσκευής χωρίς παρέμβαση του χρήστη, και η οποία διάταξη μπορεί να καθοδηγεί τις ανεξάρτητες κινήσεις της συσκευής·
10)
«δίκτυο»: η παροχή ηλεκτρικής ενέργειας από το δίκτυο τάσης 230 (± 10 %) Volt εναλλασσομένου ρεύματος στα 50 Hz·
11)
«εξοπλισμός πληροφορικής»: κάθε εξοπλισμός του οποίου η πρωταρχική λειτουργία συνίσταται είτε στην καταχώριση, την αποθήκευση, την απεικόνιση, την ανάκτηση, τη μετάδοση, την επεξεργασία, τη μεταγωγή ή τον έλεγχο δεδομένων ή μηνυμάτων τηλεπικοινωνίας είτε σε συνδυασμό των λειτουργιών αυτών, και ο οποίος μπορεί να εξοπλιστεί με μία ή περισσότερες τερματικές θύρες που χρησιμοποιούνται συνήθως για τη μεταφορά πληροφοριών·
12)
«οικιακό περιβάλλον»: περιβάλλον στο οποίο η χρήση ραδιοφωνικών και τηλεοπτικών δεκτών αναμένεται να πραγματοποιείται εντός απόστασης 10 m από τον εξοπλισμό·
13)
«ονομαστική ισχύς εξόδου» (PO)»: η μέγιστη ισχύς εξόδου που προδιαγράφει ο κατασκευαστής·
14)
«κατάσταση άνευ φορτίου»: κατάσταση κατά την οποία η είσοδος του εξωτερικού τροφοδοτικού είναι συνδεδεμένη με το δίκτυο παροχής, αλλά η έξοδος του εξωτερικού τροφοδοτικού δεν είναι συνδεδεμένη με πρωτεύον φορτίο·
15)
«ενεργός κατάσταση»: κατάσταση κατά την οποία η είσοδος του εξωτερικού τροφοδοτικού είναι συνδεδεμένη με το δίκτυο παροχής και η έξοδός του είναι συνδεδεμένη με πρωτεύον φορτίο·
16)
«απόδοση στην ενεργό κατάσταση»: ο λόγος της ισχύος που παράγει εξωτερικό τροφοδοτικό σε ενεργό κατάσταση προς την απαιτούμενη ισχύ εισόδου·
17)
«μέση ενεργός απόδοση»: ο μέσος όρος των αποδόσεων στην ενεργό κατάσταση στο 25 %, 50 %, 75 % και 100 % της ονομαστικής ισχύος εξόδου·
18)
«ισοδύναμο μοντέλο»: μοντέλο το οποίο έχει τα ίδια τεχνικά χαρακτηριστικά που είναι σημαντικά για τις παρεχόμενες τεχνικές πληροφορίες, αλλά διατίθεται στην αγορά ή τίθεται σε λειτουργία από τον ίδιο κατασκευαστή, εισαγωγέα ή εξουσιοδοτημένο αντιπρόσωπο ως άλλο μοντέλο με διαφορετικό αναγνωριστικό μοντέλου·
19)
«αναγνωριστικό μοντέλου»: κωδικός, συνήθως αλφαριθμητικός, για τη διάκριση συγκεκριμένου μοντέλου προϊόντος από άλλα μοντέλα με το ίδιο εμπορικό σήμα ή με την ίδια επωνυμία κατασκευαστή, εισαγωγέα ή εξουσιοδοτημένου αντιπροσώπου.
Άρθρο 3
Απαιτήσεις οικολογικού σχεδιασμού
Οι απαιτήσεις οικολογικού σχεδιασμού που καθορίζονται στο παράρτημα II εφαρμόζονται από τις ημερομηνίες που καθορίζονται σε αυτό.
Άρθρο 4
Αξιολόγηση συμμόρφωσης
1.   Η διαδικασία αξιολόγησης της συμμόρφωσης που αναφέρεται στο άρθρο 8 της οδηγίας 2009/125/ΕΚ είναι το σύστημα εσωτερικού ελέγχου σχεδιασμού που ορίζεται στο παράρτημα IV ή το σύστημα διαχείρισης που ορίζεται στο παράρτημα V της εν λόγω οδηγίας.
2.   Για τους σκοπούς αξιολόγησης της συμμόρφωσης κατά το άρθρο 8 της οδηγίας 2009/125/ΕΚ, η τεχνική τεκμηρίωση περιλαμβάνει τις δηλωμένες τιμές παραμέτρων που απαριθμούνται στο σημείο 2 στοιχείο γ) του παραρτήματος II.
3.   Εάν οι πληροφορίες που περιλαμβάνονται στην τεχνική τεκμηρίωση συγκεκριμένου μοντέλου έχουν εξαχθεί:
α)
από μοντέλο με τα ίδια τεχνικά χαρακτηριστικά που είναι σημαντικά για τις παρεχόμενες τεχνικές πληροφορίες, αλλά παράγεται από διαφορετικό κατασκευαστή, ή
β)
με υπολογισμό βάσει του σχεδιασμού ή με παρέκταση από άλλο μοντέλο του ιδίου ή διαφορετικού κατασκευαστή, ή αμφότερα,
η τεχνική τεκμηρίωση περιλαμβάνει τα λεπτομερή στοιχεία και τα αποτελέσματα του εν λόγω υπολογισμού, την αξιολόγηση που διενήργησαν οι κατασκευαστές για να επαληθεύσουν την ακρίβεια του υπολογισμού και, κατά περίπτωση, δήλωση ότι μοντέλα διαφορετικών κατασκευαστών είναι πανομοιότυπα.
Η τεχνική τεκμηρίωση περιλαμβάνει κατάλογο όλων των ισοδύναμων μοντέλων με τα αναγνωριστικά τους.
Άρθρο 5
Διαδικασία επαλήθευσης για σκοπούς εποπτείας της αγοράς
Οι αρχές των κρατών μελών εφαρμόζουν τη διαδικασία επαλήθευσης που καθορίζεται στο παράρτημα III όταν διενεργούν τους ελέγχους επιτήρησης της αγοράς κατά το άρθρο 3 παράγραφος 2 της οδηγίας 2009/125/ΕΚ.
Άρθρο 6
Κριτήρια συγκριτικής αξιολόγησης
Τα κριτήρια συγκριτικής αξιολόγησης για τα προϊόντα και τις τεχνολογίες με τις βέλτιστες επιδόσεις που διατίθενται στην αγορά κατά την έκδοση του παρόντος κανονισμού προσδιορίζονται στο παράρτημα IV.
Άρθρο 7
Επανεξέταση
Η Επιτροπή επανεξετάζει τον παρόντα κανονισμό λαμβάνοντας υπόψη την τεχνολογική πρόοδο και υποβάλλει στο φόρουμ διαβούλευσης τα αποτελέσματα της επανεξέτασης, συνοδευόμενα, κατά περίπτωση, από σχέδιο πρότασης αναθεώρησης έως 31 Νοεμβρίου 2019.
Κατά την επανεξέταση αξιολογούνται ιδίως: η σκοπιμότητα καθορισμού απαίτησης σχετικά με την ελάχιστη ενεργειακή απόδοση με φορτίο 10 %· επιλογές για να συμπεριληφθούν στο πεδίο εφαρμογής του κανονισμού οι ασύρματοι φορτιστές, οι ενεργητικοί εγχυτήρες ισχύος PoE και τα εξωτερικά τροφοδοτικά που χρησιμοποιούνται με ηλεκτρικό και ηλεκτρονικό οικιακό και γραφειακό εξοπλισμό που δεν περιλαμβάνεται στο παράρτημα I·και επιλογές για να περιληφθούν απαιτήσεις υποστήριξης των στόχων της κυκλικής οικονομίας, συμπεριλαμβανομένης της διαλειτουργικότητας.
Άρθρο 8
Κατάργηση
Ο κανονισμός (ΕΚ) αριθ. 278/2009 καταργείται από την 1η Απριλίου 2020.
Άρθρο 9
Έναρξη ισχύος και εφαρμογή
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2020.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1η Οκτωβρίου 2019.
Για την Επιτροπή
Ο Πρόεδρος
Jean-Claude JUNCKER
(1)  ΕΕ L 285 της 31.10.2009, σ. 10.
(2)  Ανακοίνωση της Επιτροπής, πρόγραμμα εργασίας της περιόδου 2016-2019 για τον οικολογικό σχεδιασμό, COM(2016)773 final της 30.11.2016.
(3)  Κανονισμός (ΕΚ) αριθ. 278/2009 της Επιτροπής, της 6ης Απριλίου 2009, περί εφαρμογής της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού σχετικά με την κατανάλωση ηλεκτρικής ισχύος σε κατάσταση άνευ φορτίου και τη μέση ενεργό απόδοση των εξωτερικών τροφοδοτικών ισχύος (ΕΕ L 93 της 7.4.2009, σ. 3).
(4)  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (ΕΕ L 316 της 14.11.2012, σ. 12).
ΠΑΡΑΡΤΗΜΑ I
Κατάλογος ηλεκτρικού και ηλεκτρονικού οικιακού και γραφειακού εξοπλισμού
1.
Οικιακές συσκευές:
—
συσκευές μαγειρικής και άλλης επεξεργασίας τροφίμων, παρασκευής ποτών, ανοίγματος ή σφράγισης περιεκτών ή συσκευασιών, καθαρισμού, και συντήρησης ρούχων,
—
συσκευές κουρέματος, στεγνώματος και περιποίησης μαλλιών, βουρτσίσματος δοντιών, ξυρίσματος, μασάζ και άλλες συσκευές περιποίησης του σώματος,
—
ηλεκτρικά μαχαίρια,
—
ζυγαριές,
—
ρολόγια κάθε είδους και εξοπλισμός μέτρησης, ένδειξης ή καταγραφής του χρόνου.
2.
Εξοπλισμός πληροφορικής, συμπεριλαμβανομένου του εξοπλισμού αντιγραφής και εκτύπωσης, και μετατροπέων-αποκωδικοποιητών, προοριζόμενος κυρίως για οικιακή χρήση.
3.
Συσκευές ευρείας κατανάλωσης:
—
ραδιόφωνα,
—
βιντεοκάμερες,
—
συσκευές εγγραφής βίντεο,
—
συσκευές ηχογράφησης υψηλής πιστότητας,
—
ενισχυτές ήχου,
—
συστήματα οικιακού κινηματογράφου,
—
τηλεοράσεις,
—
μουσικά όργανα,
—
άλλα είδη εξοπλισμού για την εγγραφή ή την αναπαραγωγή ήχου ή εικόνων, συμπεριλαμβανομένων των σημάτων ή άλλων τεχνολογιών διανομής ήχου και εικόνας με άλλα πλην των τηλεπικοινωνιακών μέσα.
4.
Ηλεκτρικά και ηλεκτρονικά παιχνίδια, εξοπλισμός ψυχαγωγίας και αθλητισμού:
—
ηλεκτρικά τρένα ή αυτοκινητοδρόμια,
—
κονσόλες παιχνιδιών, συμπεριλαμβανομένων κονσολών χειρός,
—
αθλητικός εξοπλισμός με ηλεκτρικά ή ηλεκτρονικά κατασκευαστικά στοιχεία,
—
άλλα παιχνίδια και εξοπλισμός ψυχαγωγίας και αθλητισμού.
ΠΑΡΑΡΤΗΜΑ II
Απαιτήσεις οικολογικού σχεδιασμού των εξωτερικών τροφοδοτικών
1.   Απαιτήσεις ενεργειακής απόδοσης:
α)
Από την 1η Απριλίου 2020 η κατανάλωση ισχύος σε κατάσταση άνευ φορτίου δεν υπερβαίνει τις ακόλουθες τιμές:
Εξωτερικά τροφοδοτικά ΕΡ-ΕΡ, πλην των εξωτερικών τροφοδοτικών χαμηλής τάσης και πολλαπλής τάσης
Εξωτερικά τροφοδοτικά ΕΡ-ΣΡ, πλην των εξωτερικών τροφοδοτικών χαμηλής τάσης και πολλαπλής τάσης
Εξωτερικά τροφοδοτικά χαμηλής τάσης
Εξωτερικά τροφοδοτικά πολλαπλής τάσης
PO ≤ 49,0 W
0,21 W
0,10 W
0,10 W
0,30 W
PO > 49,0 W
0,21 W
0,21 W
0,21 W
0,30 W
β)
Από την 1η Απριλίου 2020, η μέση ενεργός απόδοση δεν είναι μικρότερη από τις ακόλουθες τιμές:
Εξωτερικά τροφοδοτικά ΕΡ-ΕΡ, πλην των εξωτερικών τροφοδοτικών χαμηλής τάσης και πολλαπλής τάσης
Εξωτερικά τροφοδοτικά ΕΡ-ΣΡ, πλην των εξωτερικών τροφοδοτικών χαμηλής τάσης και πολλαπλής τάσης
Εξωτερικά τροφοδοτικά χαμηλής τάσης
Εξωτερικά τροφοδοτικά πολλαπλής τάσης
PO ≤ 1,0 W
0,5 × PO/1W+ 0,160
0,5 × PO/1W+ 0,160
0,517 × PO/1W+ 0,087
0,497 × PO/1W+ 0,067
1 W < PO ≤ 49,0 W
0,071 × ln(PO/1W) – 0,0014 × PO/1W+ 0,67
0,071 × ln(PO/1W) – 0,0014 × PO/1W+ 0,67
0,0834 × ln(PO/1W) – 0,0014 × Po/1W+ 0,609
0,075 × ln(PO/1W) + 0,561
PO > 49,0 W
0,880
0,880
0,870
0,860
2.   Απαιτήσεις πληροφόρησης:
α)
από την 1η Απριλίου 2020, η πινακίδα του κατασκευαστή περιλαμβάνει τις ακόλουθες πληροφορίες:
Πληροφορίες της πινακίδας του κατασκευαστή
Τιμή και ακρίβεια
Μονάδα
Παρατηρήσεις
Ισχύς εξόδου
X,X
W
Σε περιπτώσεις που υπάρχουν περισσότερες από μία φυσικές έξοδοι ή μετρώνται περισσότερες από μία τάσεις εξόδου σε κατάσταση φορτίου 1, αναγράφονται όλα τα ακόλουθα διαθέσιμα στοιχεία: τάση εξόδου - ένταση ρεύματος εξόδου - ισχύς εξόδου.
Τάση εξόδου
X,X
V
Σε περιπτώσεις που υπάρχουν περισσότερες από μία φυσικές έξοδοι ή μετρώνται περισσότερες από μία τάσεις εξόδου σε κατάσταση φορτίου 1, αναγράφονται όλα τα ακόλουθα διαθέσιμα στοιχεία: τάση εξόδου - ένταση ρεύματος εξόδου - ισχύς εξόδου.
Ένταση ρεύματος εξόδου
X,X
A
Σε περιπτώσεις που υπάρχουν περισσότερες από μία φυσικές έξοδοι ή μετρώνται περισσότερες από μία τάσεις εξόδου σε κατάσταση φορτίου 1, αναγράφονται όλα τα ακόλουθα διαθέσιμα στοιχεία: τάση εξόδου - ένταση ρεύματος εξόδου - ισχύς εξόδου.
β)
Από την 1η Απριλίου 2020, οι οδηγίες χρήσης για τους τελικούς χρήστες (κατά περίπτωση) και οι ελεύθερα προσβάσιμοι ιστότοποι των κατασκευαστών, των εισαγωγέων ή των εξουσιοδοτημένων αντιπροσώπων περιλαμβάνουν τις ακόλουθες πληροφορίες με την κάτωθι σειρά:
Δημοσιευόμενες πληροφορίες
Τιμή και ακρίβεια
Μονάδα
Παρατηρήσεις
Το όνομα ή το εμπορικό σήμα του κατασκευαστή, ο αριθμός του εμπορικού μητρώου του και η διεύθυνσή του·
-
-
-
Αναγνωριστικό του μοντέλου:
-
-
-
Τάση εισόδου
X
V
Ορίζεται από τον κατασκευαστή. Είναι τιμή ή εύρος τιμών.
Συχνότητα εναλλασσόμενου ρεύματος εισόδου
X
Hz
Ορίζεται από τον κατασκευαστή. Είναι τιμή ή εύρος τιμών.
Τάση εξόδου
X,X
V
Ονομαστική τάση εξόδου. Αναγράφεται αν πρόκειται για ΕΡ ή ΣΡ.
Σε περιπτώσεις που υπάρχουν περισσότερες από μία φυσικές έξοδοι ή μετρώνται περισσότερες από μία τάσεις εξόδου σε κατάσταση φορτίου 1, δημοσιεύονται όλα τα ακόλουθα διαθέσιμα στοιχεία: τάση εξόδου - ένταση ρεύματος εξόδου - ισχύς εξόδου.
Ένταση ρεύματος εξόδου
X,X
A
Ονομαστική ένταση ρεύματος εξόδου.
Σε περιπτώσεις που υπάρχουν περισσότερες από μία φυσικές έξοδοι ή μετρώνται περισσότερες από μία τάσεις εξόδου σε κατάσταση φορτίου 1, δημοσιεύονται όλα τα ακόλουθα διαθέσιμα στοιχεία: τάση εξόδου - ένταση ρεύματος εξόδου - ισχύς εξόδου.
Ισχύς εξόδου
X,X
W
Ονομαστική ισχύς εξόδου.
Σε περιπτώσεις που υπάρχουν περισσότερες από μία φυσικές έξοδοι ή μετρώνται περισσότερες από μία τάσεις εξόδου σε κατάσταση φορτίου 1, δημοσιεύονται όλα τα ακόλουθα διαθέσιμα στοιχεία: τάση εξόδου - ένταση ρεύματος εξόδου - ισχύς εξόδου.
Μέση ενεργός απόδοση
X,X
%
Δηλώνεται από τον κατασκευαστή βάσει της τιμής που υπολογίζεται ως αριθμητικός μέσος όρος της απόδοσης στις καταστάσεις φορτίου 1-4.
Σε περιπτώσεις που δηλώνονται πολλές μέσες ενεργοί αποδόσεις για πολλές τάσεις εξόδου διαθέσιμες σε κατάσταση φορτίου 1, η δημοσιευόμενη τιμή είναι η μέση ενεργός απόδοση που έχει δηλωθεί για τη χαμηλότερη τάση εξόδου.
Απόδοση σε χαμηλό φορτίο (10 %)
X,X
%
Δηλώνεται από τον κατασκευαστή βάσει της τιμής που υπολογίζεται σε κατάσταση φορτίου 5.
Τα εξωτερικά τροφοδοτικά με ονομαστική ισχύ εξόδου 10 W ή λιγότερο εξαιρούνται από την απαίτηση αυτή.
Σε περιπτώσεις που δηλώνονται πολλές μέσες ενεργοί αποδόσεις για πολλές τάσεις εξόδου διαθέσιμες σε κατάσταση φόρτισης 1, η δημοσιευόμενη τιμή είναι η τιμή που έχει δηλωθεί για τη χαμηλότερη τάση εξόδου.
Κατανάλωση ισχύος σε κατάσταση άνευ φορτίου
X,XX
W
Δηλώνεται από τον κατασκευαστή βάσει της τιμής που μετράται σε κατάσταση φορτίου 6.
Οι σχετικές καταστάσεις φορτίου έχουν ως εξής:
Ποσοστό της ονομαστικής έντασης ρεύματος εξόδου
Κατάσταση φορτίου 1
100 % ± 2 %
Κατάσταση φορτίου 2
75 % ± 2 %
Κατάσταση φορτίου 3
50 % ± 2 %
Κατάσταση φορτίου 4
25 % ± 2 %
Κατάσταση φορτίου 5
10 % ± 1 %
Κατάσταση φορτίου 6
0 % (κατάσταση άνευ φορτίου)
γ)
από την 1η Απριλίου 2020, για τους σκοπούς αξιολόγησης της συμμόρφωσης δυνάμει του άρθρου 4, η τεχνική τεκμηρίωση περιλαμβάνει τα ακόλουθα στοιχεία:
1.
για εξωτερικά τροφοδοτικά με ονομαστική ισχύ εξόδου άνω των 10 watt:
Δηλούμενο μέγεθος
Περιγραφή
Ενεργός ένταση ρεύματος εξόδου (mA)
Μετρούμενη στις καταστάσεις φορτίου 1-5
Ενεργός τάση εξόδου (V)
Ενεργός ισχύς εξόδου (W)
Ενεργός τάση εισόδου (V)
Μετρούμενη στις καταστάσεις φορτίου 1-6
Ενεργός ισχύς εισόδου (W)
Συνολική αρμονική παραμόρφωση του ρεύματος εισόδου
Πραγματικός συντελεστής ισχύος
Κατανάλωση ισχύος (W)
Υπολογιζόμενη στις καταστάσεις φορτίου 1-5, μετρούμενη στην κατάσταση φορτίου 6
Απόδοση ενεργού κατάστασης
Υπολογιζόμενη στις καταστάσεις φορτίου 1-5
Μέση ενεργός απόδοση
Αριθμητικός μέσος όρος της απόδοσης στις καταστάσεις φορτίου 1-4
Σε περιπτώσεις που υπάρχουν περισσότερες από μία φυσικές έξοδοι ή μετρώνται περισσότερες από μία τάσεις εξόδου σε κατάσταση φορτίου 1, προσδιορίζονται τα σχετικά δηλούμενα μεγέθη για κάθε μέτρηση.
Οι σχετικές καταστάσεις φορτίου ορίζονται στο σημείο 2 στοιχείο β)·
2.
για εξωτερικά τροφοδοτικά με ονομαστική ισχύ εξόδου 10 watt ή λιγότερο:
Δηλούμενο μέγεθος
Περιγραφή
Ενεργός ένταση ρεύματος εξόδου (mA)
Μετρούμενη στις καταστάσεις φορτίου 1-4
Ενεργός τάση εξόδου (V)
Ενεργός ισχύς εξόδου (W)
Ενεργός τάση εισόδου (V)
Μετρούμενη στις καταστάσεις φορτίου 1-4 και 6
Ενεργός ισχύς εισόδου (W)
Συνολική αρμονική παραμόρφωση του ρεύματος εισόδου
Πραγματικός συντελεστής ισχύος
Κατανάλωση ισχύος (W)
Υπολογιζόμενη στις καταστάσεις φορτίου 1-4, μετρούμενη στην κατάσταση φορτίου 6
Απόδοση ενεργού κατάστασης
Υπολογιζόμενη στις καταστάσεις φορτίου 1-4
Μέση ενεργός απόδοση
Αριθμητικός μέσος όρος της απόδοσης στις καταστάσεις φορτίου 1-4
Σε περιπτώσεις που υπάρχουν περισσότερες από μία φυσικές έξοδοι ή μετρώνται περισσότερες από μία τάσεις εξόδου σε κατάσταση φορτίου 1, προσδιορίζονται τα σχετικά δηλούμενα μεγέθη για κάθε μέτρηση.
Οι σχετικές καταστάσεις φορτίου ορίζονται στο σημείο 2 στοιχείο β).
3.   Μετρήσεις και υπολογισμοί
Για τους σκοπούς της συμμόρφωσης και της επαλήθευσης της συμμόρφωσης με τις απαιτήσεις του παρόντος κανονισμού, οι μετρήσεις και οι υπολογισμοί πραγματοποιούνται με τη χρήση εναρμονισμένων προτύπων των οποίων οι αριθμοί αναφοράς έχουν δημοσιευτεί για τον σκοπό αυτό στην Επίσημη Εφημερίδα της Ευρωπαϊκής Ένωσης, ή με τη χρήση άλλων αξιόπιστων, επακριβών και αναπαραγώγιμων μεθόδων στις οποίες λαμβάνονται υπόψη οι γενικώς αποδεκτές πλέον σύγχρονες μέθοδοι.
ΠΑΡΑΡΤΗΜΑ III
Διαδικασία επαλήθευσης για τους σκοπούς επιτήρησης της αγοράς
Οι ανοχές επαλήθευσης που καθορίζονται στο παρόν παράρτημα αφορούν μόνον την επαλήθευση της μέτρησης των παραμέτρων από τις αρχές των κρατών μελών και δεν χρησιμοποιούνται από τον κατασκευαστή, τον εισαγωγέα ή τον εξουσιοδοτημένο αντιπρόσωπο ως αποδεκτές ανοχές για τον καθορισμό των αριθμητικών τιμών που αναφέρονται στην τεχνική τεκμηρίωση ή για την ερμηνεία αυτών των αριθμητικών τιμών με σκοπό να επιτευχθεί συμμόρφωση ή να κοινοποιηθούν καλύτερες επιδόσεις με οποιοδήποτε μέσο.
Κατά την επαλήθευση της συμμόρφωσης μοντέλου προϊόντος με τις απαιτήσεις που καθορίζονται στον παρόντα κανονισμό σύμφωνα με το άρθρο 3 παράγραφος 2 της οδηγίας 2009/125/ΕΚ, για τις απαιτήσεις που αναφέρονται στο παρόν παράρτημα, οι αρχές των κρατών μελών εφαρμόζουν την ακόλουθη διαδικασία:
1.
Οι αρχές των κρατών μελών ελέγχουν ένα μόνον τεμάχιο του μοντέλου.
2.
Το μοντέλο θεωρείται ότι πληροί τις εφαρμοστέες απαιτήσεις εάν:
α)
οι τιμές που αναγράφονται στην τεχνική τεκμηρίωση σύμφωνα με το σημείο 2 του παραρτήματος IV της οδηγίας 2009/125/ΕΚ (δηλωμένες τιμές) και, κατά περίπτωση, οι τιμές που χρησιμοποιούνται για τον υπολογισμό αυτών των τιμών δεν είναι ευνοϊκότερες για τον κατασκευαστή, τον εισαγωγέα ή τον εξουσιοδοτημένο αντιπρόσωπο από τα αποτελέσματα των αντίστοιχων μετρήσεων που διενεργούνται σύμφωνα με το στοιχείο ζ), και
β)
οι δηλωμένες τιμές συμμορφώνονται με τις απαιτήσεις που καθορίζονται στον παρόντα κανονισμό και οι τυχόν απαιτούμενες πληροφορίες προϊόντος που δημοσιεύει ο κατασκευαστής, ο εισαγωγέας ή ο εξουσιοδοτημένος αντιπρόσωπος δεν περιλαμβάνουν τιμές ευνοϊκότερες για τον κατασκευαστή, τον εισαγωγέα ή τον εξουσιοδοτημένο αντιπρόσωπο από τις δηλωμένες τιμές, και
γ)
όταν οι αρχές των κρατών μελών υποβάλλουν σε δοκιμή το τεμάχιο του μοντέλου, οι προσδιοριζόμενες τιμές (οι τιμές των σχετικών παραμέτρων όπως μετρήθηκαν κατά τη δοκιμή και οι τιμές που υπολογίστηκαν βάσει των μετρήσεων αυτών) συμμορφώνονται με τις ανοχές επαλήθευσης που αναγράφονται στον πίνακα 1, και
δ)
όταν οι αρχές των κρατών μελών ελέγχουν το τεμάχιο του μοντέλου, αυτό συμμορφώνεται με τις απαιτήσεις πληροφόρησης του σημείου 2 του παραρτήματος II.
3.
Εάν δεν επιτευχθούν τα αποτελέσματα που αναφέρονται στο σημείο 2 στοιχεία α), β) ή δ), το μοντέλο και όλα τα ισοδύναμα μοντέλα θεωρούνται μη συμμορφούμενα με τον παρόντα κανονισμό.
4.
Εάν δεν επιτευχθεί το αποτέλεσμα που αναφέρεται στο σημείο 2 στοιχείο γ), οι αρχές του κράτους μέλους επιλέγουν τρία επιπλέον τεμάχια του ίδιου μοντέλου για δοκιμή. Εναλλακτικά,τα τρία επιπλέον τεμάχια επιτρέπεται να επιλεγούν από ένα ή περισσότερα ισοδύναμα μοντέλα.
5.
Το μοντέλο θεωρείται ότι συμμορφώνεται με τις εφαρμοστέες απαιτήσεις εάν, για αυτά τα τρία τεμάχια, ο αριθμητικός μέσος όρος των προσδιοριζόμενων τιμών συμμορφώνεται με τις αντίστοιχες ανοχές επαλήθευσης που αναγράφονται στον πίνακα 1.
6.
Εάν δεν επιτευχθεί το αποτέλεσμα που αναφέρεται στο σημείο 5, το μοντέλο και όλα τα ισοδύναμα μοντέλα θεωρούνται μη συμμορφούμενα με τον παρόντα κανονισμό.
7.
Οι αρχές των κρατών μελών παρέχουν όλες τις σχετικές πληροφορίες στις αρχές των άλλων κρατών μελών και στην Επιτροπή αμελλητί μετά τη λήψη απόφασης περί μη συμμόρφωσης του μοντέλου σύμφωνα με τα σημεία 3 ή 6.
Οι αρχές των κρατών μελών χρησιμοποιούν τις μεθόδους μέτρησης και υπολογισμού που καθορίζονται στο παράρτημα II.
Οι αρχές των κρατών μελών εφαρμόζουν μόνον τις ανοχές επαλήθευσης που καθορίζονται στον πίνακα 1 και χρησιμοποιούν μόνον τη διαδικασία που περιγράφεται στα σημεία 1 έως 7 για τις απαιτήσεις που περιλαμβάνει το παρόν παράρτημα. Για τις παραμέτρους του πίνακα 1, δεν εφαρμόζονται άλλες ανοχές, όπως αυτές που καθορίζονται στα εναρμονισμένα πρότυπα ή σε οποιασδήποτε άλλη μέθοδο μέτρησης.
Πίνακας 1
Ανοχές επαλήθευσης
Παράμετροι
Ανοχές επαλήθευσης
Κατάσταση άνευ φορτίου
Η προσδιοριζόμενη τιμή (*1) δεν υπερβαίνει τη δηλωμένη τιμή περισσότερο από 0,01 W.
Απόδοση ενεργού κατάστασης σε καθεμία από τις ισχύουσες συνθήκες φορτίου
Η προσδιοριζόμενη τιμή (*1) δεν είναι μικρότερη της δηλωμένης τιμής περισσότερο από 5 %.
Μέση ενεργός απόδοση
Η προσδιοριζόμενη τιμή (*1) δεν είναι μικρότερη της δηλωμένης τιμής περισσότερο από 5 %.
(*1)  στην περίπτωση των τριών επιπλέον τεμαχίων που υποβάλλονται σε δοκιμή κατά το σημείο 4, ως προσδιοριζόμενη τιμή νοείται ο αριθμητικός μέσος όρος των προσδιοριζόμενων τιμών αυτών των τριών επιπλέον τεμαχίων.
ΠΑΡΑΡΤΗΜΑ IV
Κριτήρια συγκριτικής αξιολόγησης
Κατά την έναρξη ισχύος του παρόντος κανονισμού, η βέλτιστη διαθέσιμη τεχνολογία στην αγορά εξωτερικών τροφοδοτικών όσον αφορά την κατανάλωση ισχύος σε κατάσταση άνευ φορτίου και τη μέση ενεργό απόδοση προσδιορίστηκε ως εξής:
α)
Κατάσταση άνευ φορτίου:
Η κατώτατη διαθέσιμη κατανάλωση ισχύος των εξωτερικών τροφοδοτικών σε κατάσταση άνευ φορτίου μπορεί να υπολογιστεί κατά προσέγγιση ως εξής:
—
0,002 watt, για PO ≤ 49,0 watt·
—
0,010 watt, για PO > 49,0 watt.
β)
Μέση ενεργός απόδοση:
Η καλύτερη διαθέσιμη μέση ενεργός απόδοση των εξωτερικών τροφοδοτικών σε κατάσταση άνευ φορτίου μπορεί να υπολογιστεί κατά προσέγγιση ως εξής:
—
0,767, για PO ≤ 1,0 watt·
—
0,905, για 1,0 watt < PO ≤ 49,0 watt·
—
0,962, για PO > 49,0 watt.

Summary:
Απαιτήσεις οικολογικού σχεδιασμού — Εξωτερικά τροφοδοτικά
Απαιτήσεις οικολογικού σχεδιασμού — Εξωτερικά τροφοδοτικά 
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Κανονισμός (ΕΕ) 2019/1782 — καθορισμός απαιτήσεων οικολογικού σχεδιασμού των εξωτερικών τροφοδοτικών
ΠΟΙΟΣ ΕΙΝΑΙ Ο ΣΚΟΠΟΣ ΤΟΥ ΚΑΝΟΝΙΣΜΟΥ;
Ο κανονισμός καθορίζει απαιτήσεις οικολογικού σχεδιασμού* για τη διάθεση στην αγορά ή τη θέση σε λειτουργία των εξωτερικών τροφοδοτικών*.
ΒΑΣΙΚΑ ΣΗΜΕΙΑ
Ο κανονισμός δεν εφαρμόζεται σε:μετατροπείς τάσης·τροφοδοτικά αδιάλειπτης παροχής·φορτιστές συσσωρευτών χωρίς λειτουργία τροφοδοσίας·μετατροπείς για λαμπτήρες·εξωτερικά τροφοδοτικά ιατρικών συσκευών·ενεργητικούς εγχυτήρες ισχύος PoE (Power over Ethernet)·σταθμούς σύνδεσης για αυτόνομες συσκευές·εξωτερικά τροφοδοτικά που διατίθενται στην αγορά προ της 1ης Απριλίου 2025, αποκλειστικά ως εξαρτήματα συντήρησης ή ως ανταλλακτικά αντικατάστασης πανομοιότυπων εξωτερικών τροφοδοτικών που διατίθενται στην αγορά προ της 1ης Απριλίου 2020. Οι απαιτήσεις οικολογικού σχεδιασμού καθορίζονται στο παράρτημα II. Ο κανονισμός θεσπίζει τη διαδικασία αξιολόγησης της συμμόρφωσης και στο παράρτημα II, σημείο 3, τη μέθοδο μέτρησης και τους υπολογισμούς που πρέπει να χρησιμοποιούνται. Οι εθνικές αρχές οφείλουν να εφαρμόζουν τις διαδικασίες επαλήθευσης που προβλέπονται στο παράρτημα III κατά τη διεξαγωγή ελέγχων επιτήρησης της αγοράς. Στο παράρτημα IV ορίζονται ενδεικτικά κριτήρια συγκριτικής αξιολόγησης για τα προϊόντα και την τεχνολογία με τις καλύτερες επιδόσεις στην αγορά.  Η Ευρωπαϊκή Επιτροπή πρέπει να επανεξετάσει τον παρόντα κανονισμό λαμβάνοντας υπόψη την τεχνολογική πρόοδο και υποβάλλει στο φόρουμ διαβούλευσης τα αποτελέσματα της επανεξέτασης, συνοδευόμενα, κατά περίπτωση, από σχέδιο πρότασης αναθεώρησης, έως τις 14 Νοεμβρίου 2022.
ΑΠΟ ΠΟΤΕ ΕΦΑΡΜΟΖΕΤΑΙ Ο ΚΑΝΟΝΙΣΜΟΣ;
Εφαρμόζεται από την 1η Απριλίου 2020 και καταργεί τον κανονισμό (ΕΚ) αριθ. 278/2009 κατά την ίδια ημερομηνία.
ΓΕΝΙΚΟ ΠΛΑΙΣΙΟ
Η οδηγία 2009/125/ΕΚ θεσπίζει ένα πλαίσιο για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα. Η Επιτροπή πρέπει να καθορίσει τις απαιτήσεις αυτές για προϊόντα με σημαντικό όγκο πωλήσεων και εμπορικών συναλλαγών εντός της Ευρωπαϊκής Ένωσης (ΕΕ) και τα οποία έχουν σημαντικές περιβαλλοντικές επιπτώσεις.
Για περισσότερες πληροφορίες βλέπε:Εξωτερικά τροφοδοτικά — Απαιτήσεις οικολογικού σχεδιασμού (Ευρωπαϊκή Επιτροπή) Επεξήγηση των νέων μέτρων οικολογικού σχεδιασμού (Ευρωπαϊκή Επιτροπή) Σχετικά με την ενεργειακή ετικέτα και τον οικολογικό σχεδιασμό — Εξοικονόμηση ενέργειας (Ευρωπαϊκή Επιτροπή).
ΒΑΣΙΚΟΙ ΟΡΟΙ
Οικολογικός σχεδιασμός: Πολιτική βελτίωσης, μέσω καλύτερου σχεδιασμού, των περιβαλλοντικών επιδόσεων των προϊόντων καθ’ όλη τη διάρκεια του κύκλου ζωής τους, και ιδίως της ενεργειακής τους απόδοσης.
Εξωτερικό τροφοδοτικό: διάταξη που πληροί όλα τα ακόλουθα κριτήρια:έχει σχεδιαστεί για να μετατρέπει το εισερχόμενο εναλλασσόμενο ρεύμα (ΕΡ) από το δίκτυο παροχής σε δύο ή περισσότερα, συνεχή (ΣΡ) ή εναλλασσόμενα (ΕΡ) ρεύματα χαμηλότερης τάσης στην έξοδο·χρησιμοποιείται με μία ή περισσότερες χωριστές συσκευές που αποτελούν το πρωτεύον φορτίο·περικλείεται σε περίβλημα χωριστό από τη συσκευή ή τις συσκευές που αποτελούν το πρωτεύον φορτίο·συνδέεται με την ή τις συσκευές που αποτελούν το πρωτεύον φορτίο με αφαιρούμενες ή μόνιμα καλωδιωμένες ηλεκτρικές συνδέσεις ρευματολήπτη/ρευματοδότη, καλωδίων, ηλεκτρικών αγωγών ή άλλων καλωδιώσεων·έχει ονομαστική ισχύ εξόδου έως 250 watt, καιχρησιμοποιείται με τον αναφερόμενο στο παράρτημα I ηλεκτρικό και ηλεκτρονικό οικιακό και γραφειακό εξοπλισμό.
ΒΑΣΙΚΟ ΚΕΙΜΕΝΟ
Κανονισμός (ΕΕ) 2019/1782 της Επιτροπής, της 1ης Οκτωβρίου 2019, για τον καθορισμό απαιτήσεων οικολογικού σχεδιασμού των εξωτερικών τροφοδοτικών σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου και για την κατάργηση του κανονισμού (ΕΚ) αριθ. 278/2009 της Επιτροπής (ΕΕ L 272 της 25.10.2019, σ. 95-106)
ΣΥΝΑΦΗ ΚΕΙΜΕΝΑ
Οδηγία 2009/125/EΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (ΕΕ L 285 της 31.10.2009, σ. 10-35)
Οι διαδοχικές τροποποιήσεις της οδηγίας 2009/125/ΕΚ έχουν ενσωματωθεί στο αρχικό κείμενο. Αυτή η ενοποιημένη απόδοση αποτελεί απλώς εργαλείο τεκμηρίωσης.
τελευταία ενημέρωση 29.01.2020